2010. aasta oli Eesti pokkeris  sündmusterohke ning tormiline. Juhtus see, millega mängijaid pikalt ähvardati - "reguleeriti" online-pokker, 20-aastastest pokkerihaidest said äkitselt "alaealised gämblerid" ning pokkerientusiastid nägid kurja vaeva online-pokkeri ning online-kasiinode erinevuste selgitamisel. Aga juhtus ka palju positiivset - pokkerimängijad ühinesid läbi klubide Eesti Turniiripokkeri Föderatsiooniks, kohalikud pokkeri suurkujud andsid välja Eesti esimese omaloomingulise pokkeriraamatu ning kõige krooniks toimus Tallinnas kauaoodatud Euroopa Pokkeriturnee osavõistlus. Niisamuti jäid mööduvat aastat ilmestama eestlaste aktiivne mängimine mitmetel suurturniiridel, Playmakers Club, pokkeriraadio Flop FM ning mitmed teised põnevad ettevõtmised.